**Ploaia asta...**

*Mariana Tasente*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ploaia asta poartă numele tău

fecioară cu ochi căprui

și trup de viespe

picioarele au intrat în

noroi până la genunchi

cazi și te ridici

murdară dar neatinsă

de putreziciunile lui

miroși a flori de salcâm

a mare liniștită

a mere coapte interzise

a inocență lăcrimată

ai gustul prafului de stele

al caisei coapte în iulie

al amintirilor amare

privești rămășițele...

îți vine dor de ducă

o nălucă

dor de soare

și culoare

dor de mare

și...te doare.